Amyusha a matu tengman ai majan
- In Shagun Laika
- Last Updated on 09 December 2010
- By Buren Numraw
- Hits: 1732
Tinang a htingbut htingra tinang a lamu ga tinang a ga htunghking makam masham, tinang hte tinang myu hta htap htuk ai hku wanglu wanglang tsun shaga galaw lu yang she ten gaw manu dan ai hte akyu rawng na re.
Ga n hkrum htunghking n bung ngasat ngasa malu masha n bung ai ni she anhte lamu ga hta up gamyet sha nga yang galoi rawt jat galu kaba wa lu na n re. Kaning re chyasam Myen ningbaw wa up hkang wa wa anhte myusha ni matu grau nna galaw jat ya lu na lam n nga ai, Awng San Su Chyi mung shi hkrai sha mai galaw ai n re, uhpung uhpawng hte galaw ra na sha re majaw anhte myusha ni matu hpa nau myit mada shara n nga ai.
Tinang myusha gam maka hpe tinang nan daw dan hparan la ra sai gaw yawng chye nga sai hte maren, magrau grang ai share shagan ai sari rawng ai sai kaba ai myusha re majaw langai sha ngam tim Myen hpe gaw gasat nan gasat ra ai hte laknak hte myusha a mahtai hpe tam ra saga ai. Kaga myu bawsang hte anhte n bung ai, gumrawng gumtsa mungdan lu hkra annau ni labau jaw ai lit hpe n mai hprai sai.
Si du gaw galoi mung du wa chyalu re tengman ai majan hta jaw ai myusha lamyan hta tsap ga. Dai ning na Mungdaw Nhtoi hpe mung yawng chyawm ninghkap ga, anhte myusha ni a labau shang ninghtoi kaba ni hta Myen woi awn lam yawng hpe ninghkap ga. Tsaw ra ai, tai hpyen a shingnan tai ya nga ai hpu nau ni e, tinang kasha tinang myu hpe sat hkat shangun ai myusha shada sai hka lwi shangun ai hpawng hta n lawm ga, lau lau myit malai wa rit, kanu myusha hpang de ten naw lu yang lau bai wa rit. Poi ginra de kadai n sa ga. Tengman ai majan awng dang na matu hpa mung galaw ra sai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn